LV Eiropas Savienības Oficiālais Vēstnesis C 79/3

PADOMES ATZINUMS

(2005. gada 18. janvāris)

par atjaunināto Čehijas Republikas konverģences programmu 2004.–2007. gadam

(2005/C 79/02)

EIROPAS SAVIENĪBAS PADOME,

ņemot vērā Eiropas Kopienas dibināšanas līgumu,

ņemot vērā Padomes Regulu (EK) Nr. 1466/97 (1997. gada 7. jūlijs) par budžeta stāvokļa uzraudzības un ekonomikas politikas uzraudzības un koordinācijas stiprināšanu (1) un jo īpaši tās 9. panta 3. punktu,

ņemot vērā Komisijas ieteikumu,

apspriedusies ar Ekonomikas un finanšu lietu komiteju,

IR PIEŅĒMUSI ŠO ATZINUMU.

Padome 2005. gada 18. janvārī izskatīja atjaunināto Čehijas Republikas konverģences programmu laika periodam no 2004. līdz 2007. gadam. Programma lielākoties atbilst prasībām attiecībā uz datiem “noteikumos par stabilitātes un konverģences programmu saturu un formātu”. Konkrēti, par spīti datu pārskatīšanai, kas tika veikta pēc atjauninātās programmas iesniegšanas, izdevumu un ieņēmumu attiecība nav pilnībā konsolidēta atbilstoši EKS95 statistikas standartiem. Attiecīgi Čehijas Republiku aicina panākt, lai programmā būtu ievērotas datiem izvirzītās prasības.

Programmā ietverti dažādi scenāriji makroekonomikas un budžeta prognozēm: “pamata” scenārijs, “optimistiskais” scenārijs un “pesimistiskais” scenārijs. “Pamata” scenāriju uzskata par atskaites scenāriju, lai izvērtētu budžeta prognozes, jo tas atspoguļo ticamus pieņēmumus par izaugsmi. Šajā scenārijā paredzēts, ka faktiskais IKP pieaugums 2004. gadā būs 3,8 %. Tiek prognozēts, ka 2005. gadā faktiskais IKP sasniegs 3,6 % un vēlāk nedaudz paaugstināsies, 2007. gadā sasniedzot 3,8 %. Programmas prognozes par inflāciju šķiet reālistiskas.

Padome 2004. gada 5. jūlijā nolēma, ka Čehijas Republikā pastāv pārmērīgs budžeta deficīts, un ieteica to novērst līdz 2008. gadam.

Programmas mērķis ir samazināt deficītu no 5,2 % no IKP 2004. gadā (ieskaitot vienreizējus izdevumus aptuveni 1,2 % apmērā no IKP) līdz mazāk par 3 % no IKP atsauces vērtības 2008. gadā atbilstīgi Padomes ieteikumam saskaņā ar 104. panta 7. punktu. Salīdzinot ar 2004. gada maija konverģences programmu, deficīta mērķi 2005. - 2007. gadam nav mainījušies, kaut arī IKP pieaugums ir palielināts un 2004. gada budžeta rezultāti (izņemot vienreizējos pasākumus) ir labāki, nekā gaidīts. Programmas mērķis ir samazināt kopējo valsts budžeta deficītu par 1,9 procentu punktiem laika posmā no 2004. līdz 2007. gadam un šajā pašā laika posmā primāro deficītu samazināt par 2,3 procentu punktiem. Ir paredzēts, ka korekcija būs pakāpeniska, aptuveni 0,5 % no IKP gadā, izņemot 2006. gadu, kad plānotā deficīta uzlabošanās ir gandrīz 1 % no IKP. Tiek plānots, ka programmas periodā kritīsies gan ieņēmumi, gan izdevumi (procentos no IKP); valsts investīcijas ir vienīgā izdevumu pozīcija, kur paredzams pieaugums no 4,2 % no IKP 2003. gadā līdz 4,6 % no IKP 2007. gadā, krietni pārsniedzot ES vidējo rādītāju (2,4 % no IKP 2004. gadā).

Šķiet, ka šīs programmas budžeta prognozes riski ir pamatā līdzsvaroti. No vienas puses, makroekonomikas scenārijs liecina, ka ieņēmumi varētu būt labāki, nekā gaidīts, un izdevumi varētu būt mazāki, nekā paredzēts budžetā. Turklāt citi riski, kas apdraud budžeta mērķus saistībā ar valsts garantijām un parādu pārņemšanu, šķiet ierobežoti. No otras puses, vēl jāpieņem būtiski izdevumu samazinājumi, jo īpaši attiecībā uz valdības patēriņu, lai 2006. un 2007. gadā sasniegtu izdevumu robežvērtības. Tāpat laikā pirms nākamajām parlamenta vēlēšanām, kas paredzētas 2006. gada jūnijā, izdevumu robežvērtību ievērošana ir apdraudēta. Ņemot vērā šo risku novērtējumu, programmas nostādne attiecībā uz budžetu šķiet pietiekama, lai līdz 2008. gadam samazinātu deficītu zem 3 % no IKP, kā paredzēts programmā.

Saskaņā ar novērtējumu parāda attiecība 2004. gadā ir sasniegusi 38,6 % no IKP, kas ir daudz zemāka par Līgumā noteikto atsauces vērtību 60 % no IKP. Programmā lēsts, ka parāda attiecība programmas perioda laikā pieaugs par 1,4 procentu punktiem.

Šķiet, ka no valsts finanšu ilgtermiņa ilgtspējas viedokļa Čehijas Republika ir nopietni apdraudēta, jo plānotas ļoti nozīmīgas budžeta izmaksas saistībā ar sabiedrības novecošanu. Jo īpaši programmā paredzētā fiskālās konsolidācijas stratēģija jāpapildina ar papildu reformām, lai samazinātu ilgtspējas riskus, kas saistīti ar pensiju un veselības aprūpes izdevumu pieaugumu.

Atjauninātajā programmā izklāstītā ekonomikas politika daļēji saskan ar katras valsts specifiskās ekonomikas politikas vispārīgajām pamatnostādnēm valsts finanšu jomā. No vienas puses, programma atbilst Padomes ieteiktajai valsts budžeta deficīta samazināšanai, un samazināšana balstās uz tiesiski saistošām vidēja termiņa izdevumu robežvērtībām. No otras puses, ieteiktās centrālās valdības algu izdevumu samazināšanas īstenošana, kas paredzēta maija konverģences programmā, izrādās sarežģīta, un pasākumi, kas paredzēti, lai kontrolētu reģionu pašvaldību un municipalitāšu deficītu un parādu, vai izrādīties nepietiekami. Turklāt programmā nav paredzēti konkrēti soļi, lai nodrošinātu valsts finanšu ilgtermiņa stabilitāti, jo īpaši, īstenojot pensiju un veselības aprūpes reformas.

Ņemot vērā iepriekš izklāstīto novērtējumu un ieteikumus, ko sniegusi Padome saskaņā ar 104. panta 7. punktu, Čehijas Republikai iesaka tos ieņēmumus, kuri pārsniedz budžetā paredzētos, iedalīt deficīta samazināšanai un stingri ievērot centrālās valdības vidējā termiņa izdevumu robežvērtības, kas kļūs tiesiski saistošas no 2006. gada. Turklāt Čehijas Republika tiek aicināta pastiprināt pensiju reformu un uzsākt veselības aprūpes sistēmas reformu, lai uzlabotu valsts finanšu ilgtermiņa stabilitāti.

Galveno makroekonomisko un budžeta prognožu salīdzinājums

2004 2005 2006 2007 Reālais IKP (izmaiņas, %) KP decembris 2004 3,8 3,6 3,7 3,8 KOM rudens 2004 3,8 3,8 4,0 nav KP maijs 2004 2,8 3,1 3,3 3,5 SPCI inflācija (%) KP decembris 2004 2,7 3,2 2,6 2,2 KOM rudens 2004 2,8 3,1 2,9 nav KP maijs 2004 2,8 2,6 2,2 2,2 Vispārējā valsts bilance (% no IKP) KP decembris 2004 – 5,2 – 4,7 – 3,8 – 3,3 KOM rudens 2004 – 4,8 (2) – 4,7 – 4,3 nav KP maijs 2004 – 5,3 – 4,7 – 3,8 – 3,3 Sākotnējā bilance (% no IKP) KP decembris 2004 – 4,0 – 3,3 – 2,3 – 1,7 KOM rudens 2004 – 3,6 (2) – 3,3 – 2,9 nav KP maijs 2004 – 4,1 – 3,4 – 2,4 – 1,7 Valdības bruto parāds (% no IKP) KP decembris 2004 38,6 38,3 39,2 40,0 KOM rudens 2004 37,8 (2) 39,4 40,6 nav KP maijs 2004 38,4 39,7 41,0 41,7 Avoti: Konverģences programma (KP); Komisijas dienestu ekonomiskās prognozes (KOM).

(1) OV L 209, 2.8.1997., 1. lpp.

(2) Komisijas dienestu prognoze 2004. gadam neietvēra aprēķināto valsts garantiju 0,8% apmērā no IKP.

Avoti:

Konverģences programma (KP); Komisijas dienestu ekonomiskās prognozes (KOM).